Un accident cu cinci mașini implicate a avut loc, miercuri dimineața, pe un bulevard extrem de circulat din Timișoara, relatează Timiș Online.
Potrivit polițiștilor, accidentul s-a produs după ce o femeie, în vârstă de 31 de ani, care conducea un autoturism pe strada Samuil Micu, iar la intersecția cu bulevardul Simion Bărnuțiu a intrat în coliziune cu un autoturism condus de un bărbat, în vârstă de 33 de ani, acesta din urmă fiind proiectat în alte 3 autoturisme staționate în coloană.
Întreaga scenă a fost surprinsă de camerele de luat vederi din zonă.
În urma accidentului a rezultat o victimă, respectiv o femeie, în vârstă de 45 de ani, conducătoarea uneia dintre mașinile aflate în colană.
Victima a fost transportată la spital în vederea acordării de îngrijiri medicale.
Conducătorii auto au fost testați cu aparatul etilotest, rezultatele fiind negative.
În cauză, a fost întocmit dosar penal sub aspectul săvârșirii infracțiunii de vătămare corporală din culpă.